Kapers teiken glo motorhandelaarsArgieffoto Die polisie in KwaZulu-Natal is op soek na drie mans wat hulle moontlik kan help met inligting oor drie kapings wat vandeesweek in Isipingo en Amanzimtoti plaasgevind het. “’n Verdagte het homself Woensdag omstreeks 12:15 as ŉ koper voorgedoen en ŉ verkoopsman by ŉ motorhandelaar om die bos gelei om hom op ŉ toetsrit te neem,” het maj. Thulani Zwane, woordvoerder van die polisie, gesê. “Twee gewapende verdagtes het op pad by hulle aangesluit en hulle het saam met die verkoopsman tot by die Folweni-gebied gery.” Die verdagtes het ŉ polisievoertuig opgemerk, die handelaar se voertuig verlaat en te voet gevlug. Skaars drie ure later, het ŉ verkoopsman van ŉ ander motorhandelaar met ŉ voertuig na ŉ voornemende koper in Isipingo gery wat ook versoek het om die motor te toetsbestuur. Op pad het hulle ook twee gewapende mans opgelaai. “Hulle het saam met die verkoopsman tot by Adams Mission gery waar hulle hom afgelaai en weggery het met die motor,” het Zwane bygevoeg. Na bewering het ŉ 44-jarige verkoopsman Dinsdag ook saam met ŉ voornemende koper rondgery toe twee gewapende mans hulle ook voorgekeer het en aangesê het om na ŉ snelweg te ry. “Die verkoopsman is by die snelweg afgelaai en die twee gewapende mans, tesame met die ‘koper’, het in die motor gevlug.” Die polisie in Isipingo en Amanzimtoti ondersoek die onderskeie kapings. Motorhandelaars word gemaan om bykomende voorsorgmaatreëls te tref wat toetsbestuur betref. “Hulle moet verkieslik deur ŉ veiligheidsmaatskappy begelei word,” het Zwane gesê. Enigiemand met inligting oor die sake word versoek om die Isipingo-polisie te skakel by 031 913 3409 of die Amanzimtoti-polisie by 031 913 1308.